Starfsmaður Matís ver meistararitgerð sína í dag Aðalbjörg Birna Guttormsdóttir , meistaranemi í umhverfisfræði við Háskóla Íslands mun í dag , klukkan kl. 15:15 í stofu V - 157 í VR 2 , verja meistararitgerð sína í umhverfis - og auðlindafræði . Meistararitgerðin ber nafnið Life Cycle Assessment on Icelandic cod product based on two different fishing methods . Verkefni Aðalbjargar er unnið í samvinnu Matís , Verkfræðideildar Háskóla Íslands og sjávarútvegsfyrirtækjanna Vísis hf og Fisk Seafood hf . Í útdrættinum úr ritgerðinni kemur m.a. fram : Vistferilgreining ( LCA ) gerir okkur kleift að fá heilstæða mynd af lífsferli vöru eða þjónustu . Helstu niðurstöður eru þær að þorskur veiddur í botnvörpu hefur umtalsvert meiri umhverfisáhrif innan allra þeirra umhverfisþátta sem tekið var tillit til . Mestu umhverfisáhrifin eru að finna innan fiskveiðanna sjálfra sem kemur til vegna olíunotkunar skipanna . Til að veiða 1 kg af því er samsvarar fullunninni afurð þá brennir fiskveiðiskipið með botnvörpuna 1,1 líter af olíu á meðan línuskip notar 0,36 lítra . Sótspor 1 kg þorsks sem veiddur er með botnvörpu eru 5,14 kg koltvísýringsígildi á meðan sótspor sama magns af línuþorski er 1,58 kg koltvísýringsígildi .